חסאן דיאב

חסאן דיאב (בערבית: حسان دياب; נולד ב-6 בינואר 1959) הוא פוליטיקאי ומהנדס לבנוני, שכיהן כראש ממשלת לבנון. הוא מוסלמי סוני.

ביוגרפיה
דיאב נולד בביירות בירת לבנון ב-1959. בשנת 1981 סיים לימודי תואר ראשון בהנדסת תקשורת מאוניברסיטת לידס באנגליה. ב-1982 סיים תואר שני בהנדסת מערכות מאוניברסיטת סארי באנגליה וב-1985 סיים דוקטורט בהנדסת מחשבים באוניברסיטת באת' באנגליה. היה פרופסור להנדסת אלקטרוניקה באוניברסיטה האמריקנית בביירות. בין השנים 2004 ל-2006 ייסד את הקולג' להנדסה וכיהן כנשיא באוניברסיטת דופאר במסקט בעומאן. פרסם למעלה מ-120 מאמרים בכתבי עת מדעיים ובכנסים.

מאוקטובר 2006 עד יוני 2011, היה סגן הנשיא לתוכניות מחוזיות חיצוניות באוניברסיטה. ב-13 ביוני 2011, מונה לשר החינוך וההשכלה הגבוהה של ממשלת לבנון ושימש בתפקידו זה עד לפברואר 2014. ב-19 בדצמבר 2019 השיג 69 חתימות של חברי הפרלמנט הלבנוני, הרוב הדרוש לתמיכה במועמדותו לתפקיד ראש הממשלה במקום סעד אל-חרירי שהתפטר מוקדם יותר, בשל ההפגנות והמשבר הפוליטי בלבנון ב-2019. בעקבות זאת הטיל הנשיא מישל עאון עליו את הרכבת הממשלה. דיאב נחשב מקורב לתנועת חזבאללה.

ב-10 באוגוסט 2020 הודיע על התפטרותו מראשות הממשלה עקב הפיצוץ בנמל ביירות. במקומו מונה מוסטפא אדיב. בינואר 2021 שב לתפקיד על מנת לנסות להרכיב ממשלה, אך נכשל בכך לכן ביולי 2021 החליף אותו נג'יב מיקאתי.

חיים אישיים 
נשוי לנוואר רדוואן אל-מוולווי ואב לשלושה, מתגורר בבירה ביירות.

קישורים חיצוניים

 
 Lebanon protests: University professor Hassan Diab nominated to be PM, ידיעה ב-BBC, 19 בדצמבר 2019 , ובה פרטים ביוגרפיים על דיאב

הערות שוליים

ראשי ממשלת לבנון
שרי החינוך של לבנון
פוליטיקאים לבנונים
מהנדסים
בוגרי אוניברסיטת באת'
בוגרי אוניברסיטת סארי
בוגרי אוניברסיטת לידס
סגל האוניברסיטה האמריקנית בביירות
לבנונים שנולדו ב-1959